**Részletes Szakmai Beszámoló**

**Dr. Tóth Gábor**

**Ludwig-Maximilians-University, Department of Ophthalmology**

**München, 2013.08.01-09.30.**

A Semmelweis Egyetem, Szemészeti Klinika elsőéves rezidens orvosaként a 2013 augusztus 1. és szeptember 30. közötti időszakot a LEONARDO DA VINCI PLM Rezidens Mobilitás Pályázat támogatásnak köszönhetően a müncheni Ludwig-Maximilians-University Szemészeti Klinikáján tölthettem, ami a legnagyobb német nyelvterületen lévő szemészeti intézet.

A Műnchenben eltöltött gyakorlat során betekintést nyerhettem mind a klinikán folyó fekvőbeteg, mind a járóbeteg ellátáson zajló munkába, de emellett még több érdekes dolgot is észleltem, elsőként ezekről szeretnék beszámolni.

A hazai intézményekben folyó ellátást és annak dokumentációját összehasonlítva az általam meglátogatott intézményével azt tapasztaltam, hogy a magyarországi erősen defenzív a némethez képest. A hazai és a német jogi környezetet pontosan nem ismerem, azonban az feltűnt míg otthon sokszor akár egy órát is eltöltünk egy bonyolultabb kórtörténetű beteg zárójelentésének megírásával, addig itt legfeljebb tíz perc alatt bármilyen zárójelentést megírtunk.

Az itt látott informatikai rendszer rendezettsége is sokban felülmúlta az otthonit. Példaként említeném a különböző képalkotó eljárások során készült felvételeket, amelyek bármely klinikai számítógépről megtekinthetőek, így nem kellett ide-oda rohangálni a papírért, ill. ha nem kavarodott el és emiatt nem kellett újat csinálni.

Szakmai szemmel nézve a klinika felépítése, napi munkájának szervezettsége az otthonihoz hasonló.

Véleményem szerint attól függetlenül, hogy a XX. századi tudományos életben a német nyelv elsőségét átvette az angol, a német nyelv még mindig nagyon fontos Európában, a tudomány világában. Az Münchenben eltöltött két hónap a szakmai ismeretek megszerzése mellett nagyszerű alkalom volt német nyelvtudásom fejlesztésére is. A német nyelvű szemészeti szakirodalom olvasása után kiváló lehetőséget biztosított a korábban megszerzett nyelvi elemek mindennapi életbeli kipróbálására, aktív használatára.

Osztályos tevékenységem során részt vehettem a klinika fekvőbeteg és műtéti részlegének napi munkájában. Megfigyelhettem a preoperatív, operatív és a posztoperatív ellátás helyi folyamatát. A szürke hályogos betegek műtéti ellátását az esetek nagy részében ambuláns formában végzik, míg hazai intézetben fekvőbeteg ellátás keretében, ennek valószínűleg finanszírozási okai lehetnek. Osztályos munkám során részt vettem a reggel viziteken, betegeket vettem fel, ill. bocsátottam fel, alkalmanként pedig különböző műtéteken asszisztáltam, lényegében a napi munkába kapcsolódtam be.

A járóbeteg ellátáson való munkám során részt vehettem a diabetes, az uveitis, a cornea, a tumor és szárazszem ambulancia munkájában. Emellett többször is dolgoztam az általános ambulancián, ill. hétvégi ügyeletben a sürgősségi ellátásban.

A müncheni Szemészeti Klinikán töltött gyakorlatom legérdekesebb része, hogy megismerkedhettem az OD-OS által kifejlesztett NAVILAS lézer technológiával, ami a szemfenéki lézerek új generációjának egyik első képviselője és a készülék egyelőre kereskedelmi forgalomban még nem kapható. A szemfenéki lézer kezelések nagy fontosságúak a szemészetben, például a cukorbetegség szemészeti szövődményeinek kezelésében.

Beszámolómban az LMU Szemészeti Klinika által nyújtott egyedi ismereteket szerettem volna bemutatni. Az újonnan szerzett ismeretek hazai intézményben egyelőre még nem elérhetőek, ezért szemészeti pályámon nagy fontosságúnak tartom az itt eltöltött két hónapot. A támogatás megítéléséért pedig szeretném megköszönni a pályázati iroda és Vereb György professzor úr segítségét.

Budapest, 2013.10.02.

…………………………………

Dr. Tóth Gábor